KOMISSION ASETUS (EU) 2018/1259,

annettu 20 päivänä syyskuuta 2018,

Euroopan parlamentin ja neuvoston asetuksen (EY) N:o 1334/2008 liitteessä I mainittua unionin luetteloa aromeista ja raaka-aineista koskevista siirtymätoimenpiteistä annetun asetuksen (EU) N:o 873/2012 muuttamisesta 4 artiklan mukaisen siirtymäajan pidentämiseksi aromin ”grilliaromitiiviste (kasviperäinen)” FL-nro 21.002 osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1601/91, asetusten (EY) N:o 2232/96 ja (EY) N:o 110/2008 sekä direktiivin 2000/13/EY muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1334/2008 (1) ja erityisesti sen 25 artiklan 3 kohdan,

ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,

sekä katsoo seuraavaa:

(1) Asetuksessa (EY) N:o 1334/2008 vahvistetaan unionissa elintarvikkeissa käytettäväksi hyväksyttyjen aromien ja raaka-aineiden luettelo ja niiden käyttöä koskevat edellytykset.

(2) Komission täytäntöönpanoasetuksella (EU) N:o 872/2012 (3) hyväksytään aromiaineiden luettelo ja sisällytetään kyseinen luettelo asetuksen (EY) N:o 1334/2008 liitteessä I olevaan A osaan.

(3) Täytäntöönpanoasetuksella (EU) N:o 872/2012 sisällytettiin asetuksen (EY) N:o 1334/2008 liitteeseen I myös osat B (”Aromivalmisteet”), C (”Paistoaromit”), D (”Aromien lähtöaineet”), E (”Muut aromit”) ja F (”Aromien raaka-aineet”). Kyseisen liitteen B–F osat vastaavat asetuksen (EY) N:o 1334/2008 9 artiklan b–f kohdassa tarkoitettuja aromi- ja raaka-aineryhmiä. Liitteen B–F osassa ei ole merkintöjä.

(4) Komission asetuksessa (EU) N:o 873/2012 (4) säädettiin eräistä siirtymätoimenpiteistä, kun aromeja koskeva unionin luettelo vahvistettiin ensimmäisen kerran.

(5) Asetuksessa (EU) N:o 873/2012 vahvistetaan asetuksen (EY) N:o 1334/2008 9 artiklan b–f alakohdassa tarkoitettuja aromeja ja raaka-aineita koskevien, asetuksen (EY) N:o 1331/2008 mukaisten hakemusten toimittamisen määräajaksi 22 päivä lokakuuta 2015. Siinä säädetään myös sellaisia elintarvikkeita, joihin on lisätty kyseisiä aromeja, koskevasta siirtymäajasta odotettaessa Euroopan elintarviketurvallisuusviranomaisen, jäljempänä ’elintarviketurvallisuusviranomainen’, arviointia tehdyistä hakemuksista.

(6) Asetuksen (EU) N:o 873/2012 3 artiklan mukaisesti tehtiin 20 päivänä lokakuuta 2015 hakemus 9 artiklan e alakohdassa tarkoitettuun ryhmään ”muut aromit” kuuluvan aromin ”grilliaromitiiviste (kasviperäinen)” (FL-nro 21.002) hyväksymiseksi.

(7) Elintarviketurvallisuusviranomainen pyysi 5 päivänä lokakuuta 2017 hakijaa toimittamaan lisää tieteellistä tietoa ja tietoa toksikologisista tutkimuksista viimeistään 5 päivänä elokuuta 2018. Hakija ilmoitti komissiolle ja elintarviketurvallisuusviranomaiselle, että pyydettyjä tutkimuksia toteutetaan parhaillaan, jotta pyydetyt tiedot voitaisiin toimittaa määräajassa.

(8) Jos pyydettyjä tietoja ei toimiteta asetettuun määräaikaan mennessä, olisi oikeusvarmuuden vuoksi sovellettava asetuksen (EY) N:o 1331/2008 3 artiklan 4 kohtaa, jotta yhtenäinen menettely yhteisön luettelon saattamiseksi ajan tasalle voidaan päättää.

(9) Jotta oikeusvarmuus niiden elintarvikkeiden osalta, joihin lisätään aromia ”grilliaromitiiviste (kasviperäinen)” (FL-nro 21.002), varmistetaan siihen asti, että elintarviketurvallisuusviranomainen saa arviointinsa päätökseen, on asetuksen (EY) N:o 1334/2008 tavoitteiden mukaisesti aiheellista pidentää väliaikaisesti asetuksen (EU) N:o 873/2012 4 artiklassa vahvistettua siirtymäaikaa tämän hakemuksen osalta.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla 1. Lisätään asetuksen (EU) N:o 873/2012 4 artiklaan uusi 2 kohta seuraavasti: ”2. Ryhmään ”muut aromit” kuuluvaa aromia ”grilliaromitiiviste (kasviperäinen)” (FL-nro 21.002) sisältäviä elintarvikkeita, jotka on laillisesti saatettu markkinoille tai varustettu pakkausmerkinnöin ennen 22 päivää huhtikuuta 2020, voidaan pitää kaupan niiden vähimmäissäilyvyysajan päättymiseen tai viimeiseen myyntipäivään saakka. Jos Euroopan elintarviketurvallisuusviranomaisen pyytämiä tietoja ei toimiteta viimeistään 5 päivänä elokuuta 2018, hakemusmenettely päätetään asetuksen (EY) N:o 1331/2008 3 artiklan 4 kohdan mukaisesti.” 2. Asetuksen 4 artiklan alkuperäinen kappale numeroidaan 1 kappaleeksi.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 23 päivästä huhtikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä syyskuuta 2018. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 34.

(2) EUVL L 354, 31.12.2008, s. 1.

(3) Komission täytäntöönpanoasetus (EU) N:o 872/2012, annettu 1 päivänä lokakuuta 2012, Euroopan parlamentin ja neuvoston asetuksessa (EY) N:o 2232/96 säädetyn aromiaineiden luettelon hyväksymisestä, sen sisällyttämisestä Euroopan parlamentin ja neuvoston asetuksen (EY) N:o 1334/2008 liitteeseen I sekä komission asetuksen (EY) N:o 1565/2000 ja komission päätöksen 1999/217/EY kumoamisesta (EUVL L 267, 2.10.2012, s. 1).

(4) Komission asetus (EU) N:o 873/2012, annettu 1 päivänä lokakuuta 2012, Euroopan parlamentin ja neuvoston asetuksen (EY) N:o 1334/2008 liitteessä I mainittua unionin luetteloa aromeista ja raaka-aineista koskevista siirtymätoimenpiteistä (EUVL L 267, 2.10.2012, s. 162).